
EKVA TEGEVUSEST
Lugupeetud spordiveteranid ja külalised!
Kui mulle tehti ettepanek anda sellel konverentsil ülevaade Eesti Kergejõustikuveteranide Assotsiatsiooni(EKVA) tegevusest, olin meeleldi nõus, sest spordist meeldib mul alati rääkida. Eriti lähedane on olnud mulle kergejõustiku teema, kaasa arvatud  veteranide kergejõustik.
Minu tänane EKVA tegevuse ülevaade hõlmab põhiliselt perioodi aastatest  1992-2012, see on ajast, millal tegutsesin EKVA presidendina.
  Veteranieas jääb sport ikkagi spordiks, tuues kaasa eredaid üllatushetki ja ettearvamatuid ebaõnnestumisi . Veteranieas tuleb palju arvestada tervisega, mis võib otsustavatel momentidel alt vedada. On siis treenitud liiga vähe või hoopis liiga palju, vanusele mittevastavalt. Seda enam tuleb lugu pidada inimestest, kes tahavad ja julgevad teadvustada väikest Eestit suures maailmas riigina, kus elavad aktiivsed, teotahtelised ja konkurentsivõimelised eakad inimesed. Need inimesed püüavad hädaldamise, virisemise ja tervise üle kurtmise asemel olla ise aktiivsed ja teotahtelised, olles ise moraalseks ja füüsiliseks toeks oma lähedastele, aitavad noorematel suhtuda positiivselt vananemisse, veenda, et vananemine ei tähenda elule allajäämist, konkurentsist väljalangemist. Just sellised inimesed on kuulunud ja kuuluvad EKVA liikmeskonda.
Nüüd konkreetsemalt Eesti Kergejõustikuveteranide Assotsiatsiooni(EKVA) tegevusest
Eesti kergejõustikuveteranide esimeseks väljundiks rahvusvahelisele areenile tuleb lugeda aastat 1989. Selle aasta alguses sattus minu kätte 1985 aastal Torinos toimunud Maailmamängude kergejõustikuvõistluste protokoll. Seda lehitsedes selgus, et seal näidatud tulemused peaksid jõukohased olema ka Eesti veteranidele. Levitasin seda infot  ja otsustasime nendest mängudest osa võtta – Taani, Herningi   linna sõitis  üheksa kergejõustikuveterani.  Tulemused olid head- eestlased võitsid 10  kuld-, 6 hõbe- ja 2 pronksmedalit. Seega edukas algus oli tehtud. Saime ka aru, et edaspidiseks tegutsemiseks on vajalik luua kergejõustikuveterane ühendav organisatsioon. Ja nii moodustati 1.detsembril 1990.aastal Eesti Kergejõustikuveteranide Ühendus, mille esimeheks sai tuntud statistik Ants Teder. 1992.aasta 7.novembril nimetati see organisatsioon ümber Eesti Kergejõustikuveteranide Assotsiatsiooniks(EKVA) ja presidendiks valiti Enno Akkel. Tema juhtimisel tegutses EKVA 20.aastat, 2012.aasta lõpus sai uueks presidendiks Lembit Talpsepp.
Ja nii sai EKVA-st  kergejõustikuveteranide tegevuse koordinaator, haarates kaasa kergejõustikuveteranid Eesti maakondadest ja linnadest. 
EKVA põhikirjas sai määratletud EKVA tegevuse  põhieesmärgid:
1 kergejõustikuhuviliste spordiveteranide tegevuse ühendamine tervise, kehalise tubliduse ja spordimeisterlikkuse säilitamiseks ning parandamiseks.
2.spordiveteranide kergejõustikukohtumiste organiseerimine ja kaasabi osutamine Eesti Kergejõustikuliidu, Eesti Spordiveteranide Liidu ning veteranide kohalike võistluste läbiviimisel.
3.veteranide kergejõustikuvõistluste kalenderplaani koostamine ja kinnitamine.
4.kergejõustikualase rahvusvahelise sportliku suhtlemise reguleerimine, osalemine rahvusvaheliste kergejõustikuveteranide organisatsioonide töös ning välisriikide spordiveteranidega ühisvõistluste korraldamine
5.spordiveteranide kergejõustikuvõistkondade koostamine rahvusvahelisteks võistlusteks
6.veteranide kergejõustikualase info levitamine, trükiste koostamine ja väljaandmine, samuti rekordi- ja edetabelite pidamine, kinnitamine ning avaldamine.
Nende põhieesmärkide elluviimise nimel on EKVA juhatused  kõigi nende aastate jooksul tegutsenud. Suurt rõhku on pandud EKVA ajaloo talletamisele ja selles osas on teinud väga tänuväärse töö juhatuse liige Leili Kaas. Ta  koostas EKVA almanahhi, milles ei ole ära toodud ainult kõigi tiitlivõistluste statistiline osa, vaid ka nendel võistlustel osalenute kirjalikud arvamused-tähelepanekud võistlusreisidest üldisemalt. Ja kõigile lisaks muidugi fotod.
EKVA dokumentidest veel niipalju, et juhatuse poolt väljatöötatud EKVA auliikme statuut kinnitati EKVA üldkoosolekul 12.detsembril 2003 ja EKVA liikmete autasude ja toetuste määramise statuut EKVA üldkoosolekul 17.detsembril 2005. Nende statuutide projektide koostamisel tegi suure töö ära Matti Viisimaa.
EKVA liikmeskonda on kuulunud läbi aastate keskmiselt 220-260 veterani, algaastatel ka 10 väljaspool Eestit elavat veterani, käesoleval ajal tegutseb nendest aktiivselt üks – Meemo Maasik. Huvitav on märkida, et väga paljud endistest Eesti paremikku kuuluvatest kergejõustiklastest on osalenud veteranide maailma- ja Euroopa meistrivõistlustel: sprinteritest Helgi Mägi/ Lamp, Tiia Eeskivi, Heldur Tuulemäe, Jüri Liigand, Eduard Püve, Enn Lilienthal, kesk-ja pikamaajooksjatest Alma Kullerkup, Milde Kade, Einart Alus, Erik Maasik, Rein Priks, Maido Keskküla, Ilmar Rootsi, Vladimir Heerik, käijatest Nina Verk/Liim, Ants Palmar, Jaan Aavakivi, Mart Järviste, hüppajatest Helgi Kivi, Leili Kaas, Malle Pahapill, Martin Kutman, Harri Reidma, Jüri Tarmak, Enno Akkel, Jürgen Lamp, Aavo Luigela, heitjatest-tõukajatest Helgi Parts,  Asta Satsi, Helvi Erikson, Elju Kubi, Maret Kalviste, Eha Rünne, Lea Vahter, Heino Sild, Ülo Püss, Ants Paju, Ahto Paavo,Toivo Moorast, Aleksander Tammert, Madis Ainso, Aivar Räni, Roland Mändla, mitmevõistlejatest Ellen Külvand, Priit Paalo. 
Iga aasta lõpus toimusid EKVA aruandlus-üldkoosolekud, iga 4 aasta järgi aruandlus-valimiskoosolekud. Need olid pidulikud EKVA liikmete kokkusaamised, kus tehti kokkuvõtteid aasta jooksul tehtust, autasustati paremaid ja seati sihte järgmisteks aastateks. Kuna üldkoosolekud toimusid alati detsembris/jõulukuul, siis peale ametlikku osa jätkusid saalis üritused jõulumeeleolus- jõuluvana, isetegevuslikud etteasted nii maakonniti kui ka ühekaupa.
EKVA eestvedamisel sai algatatud maavõistluste läbiviimine Eesti, Rootsi, Läti ja Leedu kergejõustikuveteranide võistkondade vahel. Võistkonlik võistlus eeldas ka punktide arvestamist ja kuna vanusegruppe oli palju, siis ei tulnud kõne allagi variant, et igal alal igas vanusegrupis võistleksid igast võistkonnast konkreetne arv võistlejaid. Tuli leida teine moodus. Selliseid riikidevahelisi maavõistlusi veteranidele ei olnud meie andmetel veel kuskil korraldatud, seega ka eeskuju ei olnud kuskilt võtta. Tuli leida sobiv lahendus. Lõpuks läks juhendi koostamisel käiku Eesti ettepanek, kus iga võistleja tulemus arvutatakse ümber rahvusvahelise koefitsientide tabeli alusel (tabel arvestab võistleja vanust ). Selle alusel selgus igal alal paremusjärjestus, kus võiskonnale tõid punkte igalt alalt võistkonna kolm paremat liiget. Alal osalejate arv ei olnud piiratud, võistelda said kõik võistkonna poolt ülesse antud veteranid.
Kokku toimus viis maavõistlust, esimene Visbys 1994.aastal, edasi Kuressaares 1995 aastal, Visbys 1996.aastal, Daugvapilsis 1998.aastal, viimane 2000.aastal Huddinges. Võistkondlik paremusjärjestus selgitati naiste ja meeste osas eraldi -Eesti naiskond oli parim kõigil viiel maavõistlusel, Eesti mehed olid parimad ühel korral Kuressaares.
Käesoleval ajal selliseid maavõistlusi enam ei toimu, küll aga viiakse läbi Baltimaade lahtisi meistrivõistlusi. Selle aasta augusti kuu alguses toimuvadki Pärnus üheaegselt Eesti meistrivõistlustega ka Baltimaade lahtised meistrivõistlused, läbiviijaks EKVA.
Esimest korda osalesid Eesti kergejõustikuveteranid Euroopa meistrivõistlustel 1990.aastal Budapestis, seekord küll mitte Eesti võistkonnana, vaid meie veteranid kuulusid NSVL võistkonna koosseisu. 54 eestlast sõitis rongiga Moskvasse, sealt edasi koos Venemaa veteranidega Budapesti. Eestlasi saatis edu- võideti 16 medalit: 5 kuld-, 6 hõbe- ja 5 pronksmedalit
Järgmisel, 1991.aastal toimusid maailmameistrivõistlused meile väga lähedal, Soomes Turu linnas. Huvi nende võistluste vastu oli meil väga suur. Kohale sõideti väga erineval viisil –reisi-ja kalalaevadega,tellitud bussiga , Helsingist rongiga, osa võistlejaid oma autoga. Kalalaevadel ka ööbiti. Kuigi sel ajal veel eestlased iseseisva võistkonnana esineda ei saanud(protokollides märgiti meie võistleja nime taha USSR), olime avadefileel väljas oma lipuga. Uhke tunne oli!
Tiitlivõistlustel osalemine on jätkunud tänaseni. Osa on võetud 20 -st maailmameistrivõistlustest(sise MM-st 6, 14-st välivõistlustest)  ja 23-st Euroopa meistrivõistlustest(10 -st sisevõistlusest, 13-st välisvõistlusest). Seoses nende võistlustega on külastatud 27 riiki -20 riiki Euroopast ja 7 riiki väljaspool Euroopat(Jaapan, L-Aafrika, Austraalia, USA, Puerto Rico, Brasiilia, Kanada). Kas oskate pakkuda, mitu eestlast/isikut on üldse osalenud kergejõustikuveteranide EM ja MM võistlustel kokku? Vastus on 365, 104 naist ja 261 meest. Minu meelest väga suur arv.
Riikidesse jõudmiseks, kus tiitlivõistlused toimusid,  tuli teha väga palju eeltööd- saada viisad, leida sobivad/odavad majutuskohad, teha õigeaegselt võistlejate ülesandmised, lahendada transpordiga seonduvad küsimused. Algaastatel tuli tublisti vaeva  näha viisade saamisega, sest võistlejate grupid olid väga suured, osa saatkondi asusid väljaspool Eestit. Leida tuli ka kõige odavam, samas aga kindel transport sihtkohta jõudmiseks. 
Mõned näited transpordiküsimuste lahendamisel.
1994.aastal Visbys toimuvale Rootsi ja Balti riikide maavõistlusele sõiduks rentisime lennuki! Lennuk jäi Visby lennuväljale tagasilendu ootama, lendurid  nagu võistlejadki, elasid kämpingutes.
1996. aastal viis  kaks lennukit Eesti võistkonna maavõistlusele Visbysse ja tõi ka tagasi Tallinnasse.
Busside rentimisega ei saa kunagi kindel olla, et reisil tehnika ülesse ei ütleks. Üks selline reis oli 1994.aastal Ateenas toimuvale EM-le. Buss läks katki Rumeenia-Bulgaaria piiri läheduses ja selle kordategemiseks kulus üle ööpäeva. 
Võistlusreisi võib siis kordaläinuks lugeda, kui kogu võistkond on tervikuna ja tervena koju tagasi jõudnud. Nii see meie puhul alati läinud ei ole. Üks väga tõsine juhtum oli meil võistlusreisi ajal 1998.aastal Itaaliasse- ühel osalejal oli olnud  enne võistlusreisi insult, kuid sellest ei olnud ei tema ega perekonnaliikmed meid informeerinud. Võistluspaigas tulid ilmseks uued näidustused, nende seas ka mälu kaotus, ja ta tuli viia haiglasse. Haiglas oli ta päeval küll arstide hoole all, kuid kuna ta oli üritanud ise mitmel korral haiglast põgeneda, siis ööseks paluti tema valvamiseks meie abi. Tuli teha meie võistlejate seast valvamise graafik . Lõppes see juhtum sellega, et läbirääkimised haigla juhtkonnaga viisid selleni, et meie võistleja koju toomine jäi nende mureks ja sellega said nad ka hakkama.
Üks tõsisem haiglajuhtum oli veel. Kukkumise tagajärjel puusaliigese murdnud ja haiglas opereeritud veteran toodi Tallinnasse erilennukiga tänu väga hästi kodumaal tehtud tervisekindlustusele. 
Ja veel üks närvesööv juhtum. 2012.aastal Zittaust Euroopa meistrivõistlustelt tulles unustas üks veteran meid lennuväljale toonud bussi oma koti koos kõigi dokumentidega. Pääseda lennukisse ilma passi ja lennupiletita oli alguses täiesti lootusetu. Peale pikki läbirääkimisi lennujaama ametnikena õnnestus tõestada, et see veteran võistles Eesti võistkonna koosseisus Zittaus Euroopa meistrivõistlustel ja kuulub meie gruppi. Uskumatu sai tõeks ja grupp jõudis täies koosseisus Tallinna. Bussifirma saatis hiljem järele ka bussi unustatud koti.
Eelpoolräägitu oli seotud põhiliselt võistlustega ja see oli vaid üks osa EKVA tegevusest  Tehti palju muudki vajalikku , sellest nüüd lühike ülevaade.
Alates 1992.aastast hakati selgitama EKVA parimaid vanusegruppide kaupa, see on kestnud tänaseni. 1996.aastal nägi esmakordselt valgust EKVA teatmik, milles toodi ära vanusegruppide edetabelid, tiitlivõistlustelt toodud medalid, aasta parimad veteranid, järgmise aasta kalenderplaan. Viimastel aastatel on teatmike sisu veelgi laienenud ja seda just statistika ning värviliste piltide osas . 2015.a. teatmikus on tabeli kujul ära toodud kõikide eestlaste kohad ja tulemused kõikidelt tiitlivõistlustelt. Valminud on ka Eesti kergejõustikuveteranide kõigi aegade 10-ne parema edetabel alade lõikes alates 35.a. vanusegrupist.
1996.aastal sai Eesti võistkond uue esindusdressi, mille omapärase silmatorkava kujunduse tõttu sai  võistkond võistluste avadefileedel alati pealtvaatajatelt tugeva aplausi. Viimastel aastatel käib Eesti veteranide võistkond välisvõistlustel Eesti Kergejõustikuliidult laenatud Eesti koondise võistlusvormiga.
EKVA kodulehekülg ilmus internetti 2005.aastal, milles on alalõigud: info, dokumendid, juhatus, revisjonikomisjon, võistlused(juhendid, protokollid, kalenderplaan)), statistika, auliikmed, arhiiv, galerii.
Igal endast lugupidaval organisatsioonil peaks olema oma lipp. Nii ka EKVA puhul. EKVA sai oma lipu 2006.aastal  ja selle vastuvõtmise tseremoonia viis pidulikul aastakoosolekul Põltsamaal  läbi tuntud ühiskonnategelane ja spordimees Ants Paju, kes peale lipu õnnistamist andis selle üle teenekatele veteranidele Nora Kuttile ja Martin Kutmanile. Oli tõeliselt südamlik ja meeldejääv sündmus. Järgnevatel aastatel algasid pidulikud aastakoosolekud EKVA lipu sissetoomisega EKVA hümni saatel, lipu sissetoojateks aasta parim nais- ja meesveteran. Viimane selline tseremoonia toimus 2012. aastal. Kahjuks on edaspidistel aastatel see traditsioon unustatud. Olgu veel öeldud, et EKVA hümni(viisi ja sõnade autor Enno Akkel) lauldi esimest korda  just sellel , EKVA lipu sisseõnnistamise aastal 2006.
Ühest traditsioonist tahan veel rääkida. See on võistlusreisidel peale igat võistluspäeva toimunud nn. võistkonna koosolekud. Need olid toredad ja oodatud kokkusaamised võistlejate vahel, kus tehti kokkuvõtteid möödunud võistluspäevast, tänati medalivõitjaid, jagati infot järgmisel päeval toimuva võistluse kohta. See kokkusaamine ei olnud loomulikult kohustuslik. Peaaegu 100 protsendile osavõtt igaõhtustest koosolekutest näitas, et Eesti võistkonnas olid väga kokkuhoidvad veteranid, kes oskasid hinnata ühtekuuluvust, üksteisele toeks olemist.
Eestlaste tiitlivõistlustelt võidetud medalitest ja medalivõitjatest ei pidanud ma vajalikuks palju rääkida. Medalivõitjaid ja nende poolt võidetud medalite arv on väga suur. Loomulikult vajavad nad Eesti riigi väärikal esindamisel austust ja tunnustamist ning seda nad ka saavad. Kuid samas väärivad tunnustamist tegelikult kõik spordiveteranid, kes vastavalt oma võimetele on sinapeal spordiga, leiavad tahtmist ja aega kehakultuuri ja spordiga tegelemiseks, saadest sellest rahuldust ja rõõmu.
ELAGU SPORDIVETERANID!
Lõpetuseks kõlab EKVA hümn.

